Распытваць жа на курорце Націка пра “індыйскія хата-тэхналогіі” ёсць у каго — побач з нашым катэджам рамантуецца мясцовы Цэнтр ёгі. Будынак салідны: метраў 50 у даўжыню, з 30 у шырыню і пад 15 у вышыню. Канструкцыя падобная да вялікага беларускага гумна. Покрыўны матэрыял — тыя ж пляцёнкі-какоскі, а паміж кроквамі там яшчэ ёсць латы. Я недзе чытаў: слова “лата” на адной з індыйскіх моў — гэта палка-дубінка паліцэйскага. І ў беларусаў лата па сутнасці палка! Днямі я назіраў, як у самую гарачыню (на сонцы пад 40!) двое страхароў, падставіўшы доўгія драбіны, рамантавалі страху. Пэўна, стала працякаць у сезон дажджоў.